Wag tydens diefstal op plaas aangevalArgieffoto Sewe mans het glo Dinsdag ŉ wag op ŉ plaas in die Modimolle-omgewing in Limpopo oorval en met ŉ hamer aangerand. Volgens Vossie Vosloo, woordvoerder van die Spoorsnyers, ŉ private veiligheidsmaatskappy, het die aanvallers daarna die wag vasgebind en die perseel gestroop. “Diesel is uit die opgaartenks gesteel, asook kragopwekkers, bore, slypmasjiene, kabels en ander elektriese gereedskap,” het Vosloo gesê. Die wag is glo met ŉ kopwond na ŉ nabygeleë hospitaal geneem en is reeds ontslaan. “Ons het die verdagtes se spore gevolg. Sommiges van hulle het in ŉ motor weggekom. Twee verdagtes is geïdentifiseer.” Die Nylstroom-polisie ondersoek die saak.